НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА УНИВЕРЗИТЕТА У НИШУ

ДЕПАРТМАНУ ЗА СРБИСТИКУ

**РЕЦЕНЗИЈА МОНОГРАФИЈЕ *ЧИТАЛАЦ У НАУЦИ О КЊИЖЕВНОСТИ - од антике до савремених теорија читања* АУТОРА ДОЦ. ДР МИРЈАНЕ БОЈАНИЋ ЋИРКОВИЋ**

Одлуком Наставно-научног Већа Филозофског факултета Универзитета у Нишу именовани смо за рецензента рукописа монографије доц. др Мирјане Бојанић Ћирковић *ЧИТАЛАЦ У НАУЦИ О КЊИЖЕВНОСТИ - од антике до савремених теорија читања*.

Рукопис монографије доц. др Мирјане Бојанић Ћирковић *ЧИТАЛАЦ У НАУЦИ О КЊИЖЕВНОСТИ - од антике до савремених теорија читања* садржи 280 страна куцаног текста и састоји се из следећих делова: I. КОНЦЕПТ ЧИТАОЦА У КЊИЖЕВНОТЕОРИЈСКОЈ ДИЈАХРОНИЈИ, II. АСПЕКТИ РЕЦЕПЦИЈЕ И СТАТУС ЧИТАОЦА У АНТИЧКИМ ПОЕТИЧКИМ СПИСИМА, III. ПРОЦЕС ЧИТАЊА И КОНЦЕПТИ ЧИТАЛАЦА ОД ФЕНОМЕНОЛОГИЈЕ ДО ТЕОРИЈЕ РЕЦЕПЦИЈЕ, IV. КА ТЕОРИЈАМА ЧИТАЊА КАО МЕТОДОЛОШКОЈ ОРИЈЕНТАЦИЈИ, V. КРИТИКА ЧИТАЛАЧКОГ ОДГОВОРА, VI. ПОСТКЛАСИЧНЕ ТЕОРИЈЕ ЧИТАЊА, VII.СИНТЕЗЕ, VIII. АПЛИКАТИВНОСТ ПОСТКЛАСИЧНИХ КОНЦЕПАТА ЧИТАЛАЦА, IX. РЕГИСТАР ПОЈМОВА, .X. ЛИТЕРАТУРА.

У поглављима којa обухватају дијахронијски преглед теорија читања разматрана је сложена поетичка динамичка вертикала која се односи на питања деловања књижевности (присутних још од антике), читаочеву интеракцију са текстом као темеља процеса активног читања и (енкодирану) реакцију (одговор, одзив) на текстуалне елементе као ефекта дате интеракције. Основи истраживачки корпус у овом делу чине антички поетички списи (Платонова теорија сазнања, Аристотелова теорија катарзе, Хорацијева синтеза читања као уживања, разума и образовања и Псеудолонгинов концепт реципијента), руски формализам, нова критика, структурализам и класична наратологија, потом, феноменологија, реторичка теорија читања, теорија рецепције, критика читалачког одговора и најновије, посткласичнонаратолошке оријентације у приступу феномену читања и концепту читаоца, са посебним нагласком на когнитивне теорије урањања, нечитаоца и наративне емпатије. Посебни одељци посвећени су читаоцу насладе у теорији Ролана Барта, Изеровом концепту имплицитног читаоца, Принсовом појму наратера и Шмидовом појму нарататора. Док је осврт на феноменолошки концепт активног читаоца и новокритичарски концепт помног читања (close reading) с правом нашао место на почетку прегледа рецепционистичких теорија двадесетог века, дотле је детаљна анализа концепата читаоца у руском формализаму и структурализму пружила нове увиде у неке од мање истражених оријентација и постигнућа ове две текстоцентричне оријентације у науци о књижевности. Тако је у формалистичком концепту онеобичавања истакнута улога „продужене перцепције“, док је у контексту структурализма размотрена његова кључна дискурзивна дистинкција између наратера и нарататора. Као методолошке оријентације које се одвајају од строгог иманентизма у овом дијахронијском следу о читацу анализиране су реторичка теорија читања и концепт реторичког читаоца, као и бројне подврсте тзв. рецепционистичке теорије о читаоцу. Поред истицања улоге, сада већ класика естетике рецепције Ханса Роберта Јауса (посебна поглавља о Јаусовом читаоцу као естетској и историјској категорији и о обрасцима читаочеве идентификације са књижевним ликом), у трећем поглављу ауторка је представила и мање познате теоретичаре читања: Карлхајнца Штирлеа и његово разликовање наивног и упућеног читаоца, као и типолошки преглед читалаца у теоријама Манфреда Наумана и Хајнриха Вајнриха.

Док је поводом претходно разматраних приступа истакнута партикуларна улога теоријских доприноса, у четвртом поглављу ауторка се фокусира на оне теоријске увиде који су утицали на конституисање теорија читања као методолошке оријентације. Отуд ће се ту наћи анализа концепта читаоца Ролана Барта (у распону од семиотички предодређеног читаоца као кода, до читаоца задовољства и насладе из Бартове касније, постструктуралистичке фазе). Централно место у овом поглављу ипак припада родоначелнику данас актуелних рецепционистичких оријентација, Волфгангу Изеру и његовом концепту имплицитног читаоца. С обзиром на то да су српској научнокњижевној јавности познати тек неколики преводи Изерових текстова о читаоцу, овај део монографије представља и прво детаљније увођење у Изерову теорију имплицитног читаоца, као и у мене и трансформације које су је пратиле кроз време. Посебно је вредан пажње полемички приступ функцији емпиријског читаоца у улози имплицитног читаоца, његовом уделу у Gestalt-у, те његовим могућностима и ограничењима.

Пето поглавље доноси детаљну генезу критике читалачког одговора, њено територијално, терминолошко и временско одређење уз систематизацију корпуса кључних текстова. Поред контекстуализације овог хетерогеног покрета унутар поетике постмодернизма, ауторка више пажње посвеђује његовим водећим ауторима, Стенлију Фишу и Норману Холанду, односно њиховим рецепционистичким концептима: обавештеном читаоцу и интерпретативној заједници, као и трансактивном читаоцу.

Након што се у претходним поглављима ауторка бавила историјскопоетичким аспектима читања, у шестом поглављу истраживање је усмерено ка актуелним и најновијим теоријама које долазе са поља посткласичне реторичке теорије наратива и когнитивних теорија читања. Отуд у овом делу кључно место имају концепти наративне и ауторске публике и етички читалац Џејмса Фелана и Питера Рабиновича, односно, уроњени читалац (Жан-Мари Шефер, Мари-Лор Рајан), неприродни читалац (Јан Албер, Стефан Иверсен) и нечиталац (Пјер Бајар), као репрезентативни концепти когнитивнонаратолошких теорија рецепције. У том смислу апострофирани су и основни начини читаочеве партиципације у наративу: нормализација, искуственост и наративизација, као и читање кроз конвенције. Ауторка оправдано закључује да „посткласична наратологија, односно наратологије, нарочито њихова реторичка и когнитивна оријентација, са пуним правом могу се синонимично одредити као теорије читања“. „Подједнако усмерене ка читаочевом когнитивном (нарочито емотивном) ангажману у процесу читања и ка естетској димензији наратива као резултату читања, теорије о уроњеном читаоцу, емпатичном читаоцу, неприродном читаоцу и нечитаоцу“, према мишљењу ауторке, „успеле су да осветле вишедимензионалност појма (односно активности) читања, утицај одређених формалних стратегија на (емпатички) ефекат наратива, пресудну улогу читаоца у откривању скривених (виртуелних, неактуелизованих) светова наратива, а, пре свега, спрегу између читања и алтруистичког понашања“.

У последњој трећини монографије релевантност теоријских платформи о читаоцу демонстрирана је на делу Милорада Павића, једног од најинтригантнијих аутора савремене српске књижевности када је реч о фигурама читалаца. Уједно, овај апликативни део монографије потврђује смисао и методолошку ваљаност књижевнотеоријског дискурса који изван домена теоријске поетике мора рачунати на књижевноуметнички текст као свој примарни извор. У том погледу типологија читалаца у романима Милорада Павића, виђена из угла савремених теорија читања, након референтне публикације Јована Делића (*Хазарска призма*, 1991) доноси нов поглед на поетику овог канонског писца, неистражену у досадашњој критичкој рецепцији. Полазећи од концепције читања као креације Умберта Ека, ауторка закључује да се „од романа *Унутрашња страна ветра* уочава Павићево имплицитно поигравање са посткласичним стратегијама читања“. Оно је „конкретизовано кроз умножавање имплицитног аутора као ефекта читања *Унутрашње стране ветра*, преиспитивање поставки неприродне наратологије (концепта мртвог наратора у *Другом телу* и потенцијала неприродног читања из аспекта датог концепта), кроз емпатијско-етички модел читања као повлашћену 'стазу' *Вештачког младежа*, трансактиво и интермедијално читање као стратегију *Униката* и проблем наративне (не)кохеренције у *Позоришту од хартије*“. Након минуциозне анализе читалаца-ликова као фигуре читања Павићевих романа, ауторка посвећује пажњу њиховом реторичком аспекту у Павићевој позној прози која се сагледава из сложене, интердисциплинарне перспективе односа између аутора, књижевног лика и читаоца. Узимајући у обзир шири контекст Павићевог стваралаштва (и његове научне, есејистичке и књижевноуметничке текстове), Мирјана Бојанић Ћирковић износи закључак о „двострукој кодираности“ манифестованој у фигурама „повлашћеног читалаца (појмовно разнолико одређиваног, од хазарског, до упућеног) и корисника“. Павићеви теоријски радови сагледани су примарно из перспективе експлицитне поетике и доминантне опозиције између читања и коришћења, а у релацији и интеракцији са теоријама читања Умберта Ека, Итала Калвина, те са Бартовим, Калеровим и Бајаровим теоријским поставкама са којима је Павић успостављао полемички дијалог. О ширини аналитичко-синтетичког приступа Павићевом делу, као и о ширини интерпретативног захвата ауторке, говори Прилог који садржи попис *маски читалаца* у романима Милорада Павића (укупно 145 наведених одредница овог јединственог појмовника).

С обзиром на истраживачку тему монографије, индекс појмова и литература који се налазе у засебним одељцима на њеном крају, нису само афирмативни гест стандарда научних публикација. Они ће значајно помоћи оним (стварним и, верујемо, бројним) читаоцима да се лакше крећу кроз књижевнонаучну терминологију и методолошке путоказе. Иако произашао из садржинског опсега рукописа, речник појмова задобија и самосталну вредност драгоцене лексикографске синтезе.

Базирана на рукопису одбрањене докторске дисертације („Типологија читалаца у романима Милорада Павића из угла савремених теорија читања“), монографија доц. др Мирјане Бојанић Ћирковић прва је обимнија студија која је у српској науци о књижевности посвећена типолошком истраживању феномена читаоца и читања у контексту ауторске поетике једног писца. На њен значај указује обим и релевантност истраживачке грађе, посебно у домену дијахронијске поетике рецепције, као и исцрпно критичко читање теоријске мисли 20. и 21. века, где је концепт читања и рецептивног одговора један од исходишта. Као посебан научни допринос издвајамо нове увиде у стваралачку поетику једног од најчитанијих, најпревођенијих, али, у исто време, и најконтроверзнијих савремених српских писаца, Милорада Павића. Вишеструке синтезе рецептивних одговора, проистекле из различитих методолошких приступа Павићевом делу, представљене и у форми појмовника, указују на високе интерпретативне домете монографије, као и на поузданост истраживачких и научних компетенција ауторке. Обиман избор секундарне литературе додатно сведочи о високо постављеним критеријумима истраживања, о научној актуелности и релевантности предочених истраживачких резултата. Квалитет научног приступа потврђен је у компаративном контексту унутар кога је ауторка укрстила различите параметре (књижевнотеоријска традиција, историја читања Павићевог дела, имплицитна и експлицитна ауторска поетика, савремени методолошки приступи), како би их критички реинтепретирала и дошла до нових увида и синтеза.

За разлику од истраживања у области историје читања, која у српској науци о књижевности има дугу традицију, теоријска поетика читаоца и читања предмет је тек малобројних публикација (издвајамо књиге Јована Попова, Горане Раичевић и Радована Вучковића). Управо стога монографију доц. др Мирјане Бојанић Ћирковић *ЧИТАЛАЦ У НАУЦИ О КЊИЖЕВНОСТИ - од антике до савремених теорија читања* сматрамо хвале вредним научним делом и препоручујемо за објављивање како би постала доступна широј стручној и академској јавности, али и свим читаоцима заљубљеницима у дело Милорада Павића.

У Нишу, 22. 09. 2020.



Проф. др Снежана Милосављевић Милић